شەفەق
نیوز/ سەرچەوەیگ پایەبەرز لە ئاسایش خانەقین، ئمڕوو دووشەممە، ئاشکرای پادویاخستنیگ
لە بڕیار چووڵکردن هیزەیل کورد، ک لەبنەمای زانیاریەیلیگ ئەمنی هەڵە باسی کریا.
سەرچەوەگە
ئەرا ئاژانس شەفەق نیوز وت: بڕیار چووڵکردن یا کەمکردن هیزیەیل کورد لە خانەقین ک قسە
و باس فرەیگ و ناڕەزایی سیاسی و جەماوەری لەشوینی بوی، چوودەو ئەرا زانیاریەیلیگ هەڵە
و ناهویرد لە شمارەیل هیزیەیل کورد لەناو خانەقین.
دووپات
کرد ک شاندیگ ئەمنی وە ئامێر سەربازی، لەی سێ رووژ گوزەشتە گەردینیگ گشتگیر ئەرا شوینەیل
کەرتەیل کورد ئەنجام دا، ک بارەگای پیشمەرگە لەبان چەم ئەڵوەن، و بارەگای سریەی فریاکەفتن
لە پۆلیس کوردستان وەرانوەر گەڕەک شەهیدەیل، وبەش پۆلیس خانەقین سەروە پۆلیس کوردستان،
و هیزەیل پاسەوانی بەنداو ئەڵوەن، و خاڵەیلیگ هاوبەش ئەرا پۆلیس کوردستان لە کەلار،
و بنکەی ئاسایش خانەقین گردەو.
سەرچەوەگە
دیاری کرد ک دویای ئەو ئامارکردن هویردە، بڕیار چووڵکردن بارەگایل خریا دویا، تا ئەوەنە
گردەوبوینیگ هاوبەش لە پارێزگای سلێمانی کریەێد، وە بەشداریکردن جیگر فەرماندەی ئۆپراسیۆنەیل
هاوبەش فەریق روکن عەبدولئەمیر شمەری، و لایەنەیل ئەمنی لە پارێزگای سلێمانی لە بارەگایل
فەرماندەیی، ئەرا رەسین وە رێککەفتن لەی باوەتە.
وەرجەیە،
سەرچەوەیگ ئەمنی ئەرا ئاژانس شەفەق نیوز وت: فەرمانەیلیگ ئەمنی لەلاین دەسەڵاتەیل فیدراڵی
وە چووڵکردن بارەگای سریەی فریاکەفتن، و هیزەیل پاسەوانی بەنداو ئەڵوەن، و بارەگای
پیشمەرگە لەناو هوتێل گەشتیاری لەبان چەم ئەڵوەن لە خانەقین لە هیزەیل کورد هاتیە.
